Majandus- ja Kommunikatsiooniministeerium Teie 15.01.2026 nr 2-2/151-1

[maris.raudsepp@mkm.ee](mailto:maris.raudsepp@mkm.ee);

[info@mkm.ee](mailto:info@mkm.ee) Meie 02.02.2026 nr 4/25

**Arvamuse esitamine majandus- ja taristuministri 1. märtsi 2016. a määruse nr 18 „Nõuded ohtliku ja suurõnnetuse ohuga ettevõtte kohustuslikele dokumentidele ja nende koostamisele ning avalikkusele edastatavale teabele ja õnnetusest teavitamisele“ muutmise määruse eelnõu kohta**

Lugupeetud Erkki Keldo!

Eesti Kaubandus-Tööstuskoda (edaspidi: Kaubanduskoda) tänab Majandus- ja Kommunikatsiooniministeeriumit võimaluse eest avaldada arvamust majandus- ja taristuministri 1. märtsi 2016. a määruse nr 18 „Nõuded ohtliku ja suurõnnetuse ohuga ettevõtte kohustuslikele dokumentidele ja nende koostamisele ning avalikkusele edastatavale teabele ja õnnetusest teavitamisele“ muutmise määruse eelnõu kohta, millega muudetakse õnnetusest teavitamise ja ohuteavitussüsteemide nõudeid. Järgnevalt esitame oma kommentaari ja ettepaneku eelnõu § 1 punkti 6 kohta.

Eelnõu § 1 punkti 6 (määruse § 7 lõige 2) kohaselt on suurõnnetuse ohuga ja ohtliku ettevõtte käitaja kohustatud teavitama õnnetusest kohe üksnes ettevõtte territooriumil ja vahetus läheduses õnnetuse mõjupiirkonda jäävaid isikuid.

Leiame, et ettevõtete vaatest on positiivne, et senine kohustus teavitada kogu mõjupiirkonda jäävaid isikuid on edaspidi piiratud üksnes ettevõtte territooriumil ja vahetus läheduses viibivate isikutega, kuna see vähendab õnnetuste korral ettevõtjate halduskoormust ja muudab teavitamiskohustuse reaalselt täidetavaks.

Samas leiame, et kriteerium „vahetus läheduses“ võib ettevõtjate jaoks tekitada olulist ebaselgust, kuivõrd selle sisu ei ole eelnõus ega seletuskirjas täpsustatud. Seletuskiri (lk 5) märgib, et hetkel kehtiv nõue teavitada kogu mõjupiirkonda jäävaid isikuid tähendab olenevalt ettevõtte suurusest kuni 4,5 kilomeetri raadiuses olevat piirkonda, kuid ei selgita, millist ulatust peetakse edaspidi „vahetuks läheduseks“. Ettevõtjate jaoks on kriteeriumi täpsem sisustamine hädavajalik, et olla teadlik, milliste inimeste teavitamiskohustus lasub ettevõttel endal ning millal läheb see üle Päästeametile. Kriteeriumi sisustamata jätmine võib praktikas kaasa tuua olukorra, kus tulenevalt ebaselgusest teavitamiskohustuse jagunemisel ettevõtja ja Päästeameti vahel ei teavitata osa õnnetuse mõjupiirkonda jäävaid isikuid õigeaegselt.

**Kaubanduskoja ettepanek:**

**Palume eelnõus või vähemalt seletuskirjas täpsustada, millist ulatust peetakse „vahetuks läheduseks“.**

Loodame, et peate võimalikuks Kaubanduskoja kommentaari ja ettepanekut arvesse võtta.

Lugupidamisega

/allkirjastatud digitaalselt/

Mait Palts

Eesti Kaubandus-Tööstuskoja peadirektor

Sandra Melani Mellikov

[sandramelani.mellikov@koda.ee](mailto:sandramelani.mellikov@koda.ee) 6040071